Document ID: 32003R1445

Κανονισμός (ΕΚ) αριθ. 1445/2003 του Συμβουλίου
της 21ης Ιανουαρίου 2003
σχετικά με την εξαγωγή από τη Ρουμανία προς την Κοινότητα ορισμένων προϊόντων χάλυβα για το χρονικό διάστημα από την ημερομηνία έναρξης ισχύος του παρόντος κανονισμού έως την ημερομηνία προσχώρησης της Ρουμανίας στην Ευρωπαϊκή Ένωση (παράταση του συστήματος διπλού ελέγχου)
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 133,
την πρόταση της Επιτροπής,
Εκτιμώντας τα ακόλουθα:
(1) Η ευρωπαϊκή συμφωνία σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Ρουμανίας, αφετέρου(1), άρχισε να ισχύει την 1η Φεβρουαρίου 1995.
(2) Τα μέρη αποφάσισαν, με την απόφαση αριθ. 3/2003 του Συμβουλίου Σύνδεσης(2), να παρατείνουν το σύστημα διπλού ελέγχου που εισήχθη εκ νέου με την απόφαση αριθ. 3/2002(3) για το διάστημα από την ημερομηνία έναρξης ισχύος του παρόντος κανονισμού έως την ημερομηνία προσχώρησης της Ρουμανίας στην Ευρωπαϊκή Ένωση.
(3) Κρίνεται, επομένως, σκόπιμο να παραταθεί η κοινοτική νομοθεσία εφαρμογής που θεσπίσθηκε με τον κανονισμό (ΕΚ) αριθ. 1499/2002 του Συμβουλίου, της 20ής Ιουνίου 2002, σχετικά με την εξαγωγή ορισμένων προϊόντων χάλυβα από τη Ρουμανία στην Κοινότητα για το διάστημα από την 1η Ιουλίου έως τις 31 Δεκεμβρίου 2002 (σύστημα διπλού ελέγχου)(4),
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (EΚ) αριθ. 1499/2002 συνεχίζει να εφαρμόζεται για το διάστημα από την ημερομηνία έναρξης ισχύος του παρόντος κανονισμού έως την ημερομηνία προσχώρησης της Ρουμανίας στην Ευρωπαϊκή Ένωση, σύμφωνα με τις διατάξεις της απόφασης αριθ. 1/2003 του Συμβουλίου Σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Ρουμανίας, αφετέρου.
Άρθρο 2
Ο κανονισμός (EΚ) αριθ. 1499/2002 τροποποιείται, επομένως, ως εξής:
1. Στον τίτλο, το προοίμιο και το άρθρο 1, παράγραφος 1 του κανονισμού, οι αναφορές στο χρονικό διάστημα "από την 1η Ιουλίου έως τις 31 Δεκεμβρίου 2002" αντικαθίστανται από αναφορές στο διάστημα "από την 25η Αυγούστου 2003 έως την ημερομηνία προσχώρησης της Ρουμανίας στην Ευρωπαϊκή Ένωση".
2. Το παράρτημα IV του εν λόγω κανονισμού αντικαθίσταται από το κείμενο που περιέχεται στο παράρτημα του παρόντος κανονισμού.
Άρθρο 3
Τα εμπορεύματα που αποστέλλονται στην Κοινότητα από την 1η Ιανουαρίου 2003 έως την ημερομηνία έναρξης ισχύος του παρόντος κανονισμού, εξαιρούνται από το πεδίο εφαρμογής του παρόντος κανονισμού.
Άρθρο 4
Ο παρών κανονισμός αρχίζει να ισχύει τη δέκατη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 21 Ιανουαρίου 2003.

Labels: 3
18
1